Сымаджэхэр нэхъыбэ мэхъу
 КъБР-м Узыншагъэр хъумэнымкIэ и министрым и къуэдзэ Батыр Заурбэч иджыблагъэ иригъэкIуэкIащ щIыналъэм коронавирус узыфэ зэрыцIалэм зэрызыщибгъум теухуа зэIущIэ. Абы щытепсэлъыхьащ мы зэманым щытыкIэр зыхуэдэм, узым пэщIэтынымкIэ ирагъэкIуэкI лэжьыгъэхэр къызэрызэрагъэпэщым.
 - Iуэхур щIэзыгъэхуэбжьахэм ящыщщ дунейр нэхъ щIыIэ зэрыхъуари гриппым и лъэхъэнэ гуащIэу зэрыщытри. КъищынэмыщIауэ, гъэ еджэгъуэщIэм зэрыщIидзэжрэ сымаджэхэм я бжыгъэр хэхъуэжащ, сыту жыпIэмэ, цIыхухэр куэду щызэхыхьэкIэ узыр къэзыгъэхъей вирусыр къезыхьэкIхэри, шэч хэмылъу, нэхъыбэ мэхъу. Пэжыр жыпIэмэ, ар дызыпэплъа щытыкIэщ икIи зэрыхъукIэ абы дызэрыпэщIэтыным зыхуэдгъэхьэзыращ – жиIащ Батыр Заурбэч. – ЩIыналъэм эпидемие щытыкIэр зыхуэкIуэнкIэ хъунум елъытауэ «гъуэгу картэр» зэхэдгъэуващ, абы ипкъ иткIэ госпиталыщIэхэр къызэрызэIутхыным дыхуэхьэзырщ. НобэкIэ апхуэдэ медицинэ IуэхущIапIэу республикэм 4 щолажьэ, апхуэдэу Налшык къалэ клиникэ сымаджэщ №I-м къатихыу зытет и унэри коронавирус узыфэр зыпкърыт сымаджэу 320-м зыхуэныкъуэ Iуэхутхьэбзэр зэрыщагъуэтыным хуэгъэпсащ.
 Къэпсэлъам къызэрыхигъэщамкIэ, фокIадэ мазэм икухэм госпиталхэм гъуэлъыпIэу 655-рэ щIэтамэ, иджы ар I08I-рэ мэхъу, абы щIэлъ сымаджэхэм я бжыгъэр 900-м ноблагъэ. Ди жагъуэ зэрыхъунщи, узыфэм хьэлъэу игъэсымаджэхэри нэхъыбэ хъуащ – реанимацэхэм цIыхуи I07-м я узыншагъэм щыкIэлъоплъ.
Министерствэм къигъэлъагъуэ бжыгъэхэм ятепщIыхьмэ, узыфэм зэрыпэщIэт вакцинэр зыхезыгъэIуар щIыналъэм щыпсэухэм ящыщу цIыхуи мини I74-рэщ.
- Ди къарур зэщIэгъэуIуауэ узыфэм дыпэщIэтыфын папщIэ жылагъуэм и процент 80-м мастэр зэхрагъэлъхьэн хуейщ, мы зэманым ирихьэлIэу а Iуэхум къызэщIиубыдар Iыхьэ щанэрщ. КъищынэмыщIауэ узыфэм зэрызиубгъум и щхьэусыгъуэ нэхъыщхьэхэм ящыщщ цIыхухэм эпидемием зэрызыщыпхъумэным и хабзэхэр тэмэму зэрамыгъэзащIэр. Ди жагъуэ зэрыхъунщи, жылагъуэм и нэхъыбэм узыфэм къыпкърыкI шынагъуэр зыхуэдэ дыдэри я щхьэ и мызакъуэу, къэзыухъуреихьхэмкIи жэуаплыныгъэ зэрахьыр нэгъэсауэ зыхащIакъым, - жиIащ Батырым.
Роспотребнадзорым и къудамэу щIыналъэм щыIэм къызэритымкIэ, республикэм и эпидемие щытыкIэр егъэлеяуэ псынщIэу йокIакIуэ.
- Тхьэмахуэм къриубыдэу сымаджэхэм я бжыгъэм процент I,4-кIэ хохъуэ, - жиIащ IэнатIэм и IэщIагъэлI нэхъыщхьэ Мырзэкъан Каринэ. – МахуипщI ипэкIэ узэIэбэкIыжмэ, зы процентми нэсу щытакъым. Ар и щыхьэтщ узыфэм псынщIэу зиубгъун зэрыщIидзам. И щхьэусыгъуэ нэхъыщхьэри коронавирусым зэрыпэщIэт вакцинэр зыхезыгъэлъхьахэм я бжыгъэр зэрымащIэ дыдэрщ. ИджыпстукIэ ар жылагъуэм и процент 20-м нэблагъэу аращ.
Фигу къэдгъэкIыжынщи, коронавирусым зэрыпэщIэт вакцинэр щыхалъхьэ республикэм и медицинэ IуэхущIапIэу 82-м. КъищынэмыщIауэ, Налшыки районхэми щолажьэ мобильнэ пунктхэр. Республикэм и Аллергоцентрми а Iуэхутхьэбзэр щыхуащIэ пэш щхьэхуэ къыщызэIуахащ. Узыфэ шынагъуэм зэрыпэщIэт мастэр абы щызыхебгъэлъхьэфынущ гъубж, махуэку, мэрем махуэхэм, сыхьэтыр II-м щыщIэдзауэ I4 хъуху.

ЩхьэщэмыщI Изэ.
